CELEX: 32014R0896
Language: sk
Date: 2014-08-18 00:00:00
Title: Vykonávacie nariadenie Komisie (EÚ) č. 896/2014 z  18. augusta 2014 , ktorým sa zrušuje vykonávacie nariadenie (EÚ) č. 793/2013, ktorým sa zavádzajú opatrenia týkajúce sa Faerských ostrovov na účely zabezpečenia ochrany populácie atlanticko-škandinávskeho sleďa

19.8.2014   
            
            
               SK
            
            
               Úradný vestník Európskej únie
            
            
               L 244/10
            
         VYKONÁVACIE NARIADENIE KOMISIE (EÚ) č. 896/2014
   z 18. augusta 2014,
   ktorým sa zrušuje vykonávacie nariadenie (EÚ) č. 793/2013, ktorým sa zavádzajú opatrenia týkajúce sa Faerských ostrovov na účely zabezpečenia ochrany populácie atlanticko-škandinávskeho sleďa
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1026/2012 z 25. októbra 2012 o určitých opatreniach na účely ochrany populácie rýb v súvislosti s krajinami, ktoré umožňujú neudržateľný rybolov (1), a najmä na jeho článok 7,
   keďže:
   
               (1)
            
            
               Vykonávacím nariadením Komisie (EÚ) č. 793/2013 z 20. augusta 2013, ktorým sa zavádzajú opatrenia týkajúce sa Faerských ostrovov na účely zabezpečenia ochrany populácie atlanticko-škandinávskeho sleďa (2), sa podľa nariadenia (EÚ) č. 1026/2012 Faerské ostrovy identifikujú ako krajina umožňujúca neudržateľný rybolov a prijímajú sa ním určité opatrenia týkajúce sa lovu atlanticko-škandinávskeho sleďa a jeho pridružených druhov.
            
         
               (2)
            
            
               V článku 7 nariadenia (EÚ) č. 1026/2012 sa stanovuje, že takéto opatrenia sa prestanú uplatňovať, keď krajina, ktorá umožňuje neudržateľný rybolov, prijme, samostatne alebo v rámci konzultácií, primerané nápravné opatrenia, ktoré slúžia na ochranu a riadenie populácie spoločného záujmu a ktoré zároveň neznižujú účinnosť opatrení prijatých Úniou.
            
         
               (3)
            
            
               Podľa oznámenia ministra rybárstva Faerských ostrovov z 12. júna 2014 už Faerské ostrovy prijali na rok 2014 obmedzenie výlovu vo výške 40 000 ton sleďa atlantického, pričom v absolútnom a relatívnom vyjadrení ide o oveľa nižšie množstvo ako obmedzenie výlovu vo výške 105 230 ton prijaté na rok na 2013. Tým by sa na základe existujúceho dlhodobého plánu riadenia zvýšil celkový TAC navrhnutý ďalšími pobrežnými štátmi na rok 2014 o 4,4 %.
            
         
               (4)
            
            
               Podľa najnovších vedeckých odporúčaní by bol odhadovaný vplyv takéhoto zvýšenia výlovu v roku 2014 na biomasu sleďa atlantického začiatkom roku 2015 len 0,4 %, čo je údaj, ktorý možno považovať za nepodstatný z hľadiska ochrany populácie.
            
         
               (5)
            
            
               Nápravné opatrenia, ktoré sa na Faerských ostrovoch prijali, preto v spojení s akciami, ktoré spoločne prijali ďalšie pobrežné štáty, t. j. Ruská federácia, Nórsko, Island a Únia, neoslabia úsilie o ochranu dohodnuté medzi EÚ a ostatnými pobrežnými štátmi.
            
         
               (6)
            
            
               V dôsledku toho by sa opatrenia prijaté Komisiou podľa vykonávacieho nariadenia (EÚ) č. 793/2013 mali v súlade s článkom 7 ods. 1 nariadenia (ES) č. 1026/2012 prestať uplatňovať. Vykonávacie nariadenie (EÚ) č. 793/2013 by sa preto malo zrušiť.
            
         
               (7)
            
            
               Vzhľadom na to, že pokračovanie uplatňovania uvedených opatrení sa nevyžaduje, toto nariadenie by malo nadobudnúť účinnosť dňom nasledujúcim po jeho uverejnení.
            
         
               (8)
            
            
               Týmto nie sú dotknuté budúce kvóty, ktoré majú Faerské ostrovy stanoviť, ani nadchádzajúce konzultácie pobrežných štátov o spoločnom riadení atlanticko-škandinávskeho sleďa.
            
         
               (9)
            
            
               Výbor pre rybolov a akvakultúru neposkytol žiadne stanovisko,
            
         PRIJALA TOTO NARIADENIE:
   Článok 1
   Vykonávacie nariadenie (EÚ) č. 793/2013 sa týmto zrušuje.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. augusta 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 316, 14.11.2012, s. 34.
   
      (2)  Ú. v. EÚ L 223, 21.8.2013, s. 1.